สวัสดีครับ ปกติใครมาเซนทรัลลาดพร้าวก็คงบ่นๆ ว่าหาที่จอดรถลำบาก ร้านอาหารคนจะเยอะไปไหน ข้อแรกนั้นแก้ไม่ได้หรอกครับ ฮ่าๆ แต่ข้อที่สองแก้ได้ วันนี้ผมกับเพื่อนเลยมาลองทานร้านอาหารญี่ปุ่นในโรงแรม Centara Grand ซึ่งเดินข้ามลานจอดรถจากตัวห้างไปอีกฝั่งหนึ่ง จะรู้สึกได้ถึงบรรยากาศเงียบสงบ จัวหวะต่างๆ รอบตัวก็ช้าลง ทำให้ทานอาหารได้อย่างผ่อนคลายมากขึ้นเยอะเลยครับ ร้านฮางิจะเปิดบริการเป็นช่วงมื้อกลางวันกับมื้อเย็นครับ วันนี้มาสายหน่อยเลยต้องรีบสั่งอาหาร คนที่มาทานก็ออกไป แต่ร้านจะไม่รับคนเข้ามาทานเพิ่ม เพราะถึงเวลาจะปิดครัว ร้านก็เหมือนกลายเป็นของเราโดยปริยายครับ รสชาติอาหารถือว่าเข้าขั้นอร่อยมากทีเดียว ส่วนราคาเต็มนั้นถือว่าแพง ต้องเตือนไว้ก่อน วันนี้รอดตัวเพราะเพื่อนใช้ voucher ไม่งั้นตกคนละ 1,120.- แต่วันนี้จ่ายจริง 620.- ต่อคน
 
[ที่ตั้งร้าน]
จากชั้น Lobby ของโรงแรมแล้วเดินลงบันไดมาชั้นสระว่ายน้ำครับ

[เมนูที่สั่ง]
- ปลาหิมะย่างเกลือ (700.-) ร้านนี้ทำได้ดีครับ เนื้อปลานุ่มอร่อยและสดใช้ได้ทีเดียว จานนี้เป็นเมนูโปรดผมเลยครับ ปลาหิมะก็คือปลาค็อดนั่นเอง ซึ่งเวลาเอามาย่างเกลือ (Shio Yaki) จะคงรสชาติเนื้อปลาเอาไว้ได้เหมือนไม่มีการปรุงแต่งมากที่สุด เนื้อปลาอร่อยสดหรือไม่จะได้รู้กันไปเลย ต่างจากย่างมิโสะซึ่งจะทำให้เนื้อออกสีเหลืองและรสชาติหวานๆ ครับ

- ข้าวห่อสาหร่ายไส้ปูนิ่มทอด (400.-) อีกชื่อหนึ่งคือ Spider Roll นั่นเองครับ จัดจานมาได้น่ากินมาก แถมยาวกว่าที่คิด มีประมาณ 8 ชิ้น ชิ้นนึงก็ใหญ่นะ ไส้เน้นปูนิ่มกรอบอร่อย และอโวคาโด ชอบครับ

- ข้าวหน้าปลาทูน่า (650.-) สมราคาครับ อร่อยฟินมาก ร้านใช้ Yellow Fin Tuna ชิ้นใหญ่ๆ 10 ชิ้น + เนื้อนุ่ม เนียน สดมาก ไม่มีกลิ่นคาวเลยครับ แถมมีไข่ปลาแซลมอนโรยมาให้เพิ่มด้วย 